ملګري ملتونه: د سوریې ۱۲.۳ میلیون ماشومان مرستو ته اړتیا لري 
ملګرو ملتونو د یکشنبې په ورځ مۍ اتمه (غوایي ۱۸) وویل چې د سوریې د څه دپاسه یوې لسیزې ویجاړونکې کورنۍ جګړې راهیسې له بل هر وخت څځه اوس سوریایي ماشومان مرستو ته اړتیا لري، خو د مرستو د تمویل «په کمیدو» دي.
د ملګرو ملتونو د ماشومانو د ملاتړ اداره (یونیسف) په یوه اعلامیه کې وویل: «د سوریې ماشومان له ډیرې اوږدې مودې راهیسې رنځیدلي او نور باید ونه ځوریږي.» دغې ادارې زیاته کړې چې ۱۲. ۳ میلیون سوریایي ماشومان په سوریه کې دننه او هغوی چې ددې هیواد بهر په سیمه کې مهاجر شوي مرستو ته اړتیا لري. یونیسف ویلي چې « ۶.۵ میلیون ماشومان دننه په سوریه کې مرستو ته سخته اړتیا لري چې دا د ۱۱ کلن کړکیچ د پیل راهیسې تر ټولو لوړه شمیره ده.» د فرانس پرس اژانس وایي، د اټکل له مخې د سوریې په جګړه کې نژدې نیم میلیون وګړي وژل شوي دي او په ۲۰۱۱ کې د حکومت ضد اعتراضونو د ځپلو راهیسې په میلیونونو سوریایان له هیواد څخه وتلي دي. دا جګړه ددې سبب شوه چې بهرني قوتونه او نړیوال جهادیان دې هیواد او سیمې ته مخه کړي. د یونیسف د منځني ختیځ د څانګې رئیسه عادله خدر وایي: « په سوریه کې دننه او ددې هیواد په ګاونډیو هیوادونو کې د ماشومانو اړتیاوې په زیاتیدو دي...ډیرې کورنۍ د ژوندي پاته کیدو لپاره مبارزه کوي. د غذا په ګډون د لومړنیو توکیو بیې په چټکۍ لوړیږي چې تر یوه حده د اوکراین د جګړې په وجه دي.» مېرمن خدر وایي چې د سوریې په ګاونډیو هیوادونو کې چې د «سیاسي بې ثباتۍ» سره مخامخ دي نژدې ۵.۸ میلیون سوریایي ماشومان په مرستو تکیه لري او ژوند یې په فقر او سختیو کې تیریږي. یونیسف وایي دوی د مرستو د رسولو لپاره د نغدو پیسو د سخت کمبود سره مخامخ دي او د میرمن خدر په وینا د «بشري مرستو د عملیاتو لپاره پانګه په چټکۍ په کمیدو ده». یونیسف د سوریې په شمال لویدیځ کې د حکومت د مخالفینو په عمده سیمه کې د مرستو رسولو لپاره ۲۰ میلیون ډالر غوښتي چې یو میلیون ماشومانو ته د ژوندي پاته کیدو زمینه برابره کړي.